Ο **Νίκος Ξανθόπουλος** (14 Μαρτίου 1934 - 22 Ιανουαρίου 2023) ήταν Έλληνας ηθοποιός και τραγουδιστής. Έγινε ευρύτερα γνωστός την δεκαετία του 1960 ως πρωταγωνιστής δραματικών ταινιών, ερμηνεύοντας κυρίως το ρόλο του φτωχού και κατατρεγμένου λαϊκού παιδιού, που ζει μέσα στη δυστυχία αλλά τελικά λυτρώνεται.

Βιογραφία
---------

Γεννήθηκε στην Νέα Ιωνία της Αθήνας στις 14 Μαρτίου 1934. Ήταν παιδί Πόντιων προσφύγων και μεγάλωσε φτωχικά μαζί με τη μητέρα του. Ο πατέρας του Παναγιώτης, με καταγωγή από την Κερασούντα και συγκεκριμένα την Πουλαντζάκη, ήταν τσαγκάρης, ψαράς και αντιστασιακός, μεταξύ άλλων. Η μητέρα του Μαρία, με καταγωγή από το Ακ Ντάγ Ματέν, τον μεγάλωσε μόνη της καθώς ο πατέρας του απουσίαζε για μεγάλα χρονικά διαστήματα.

Κατά τα εφηβικά του χρόνια υπήρξε αθλητής της ΑΕΚ. Εκτός από τον αθλητισμό, λάτρευε και το διάβασμα. Μεγαλώνοντας αποφάσισε να ασχοληθεί με το θέατρο, παρότι αρχικά τον γοήτευε η ιδέα να γίνει φιλόλογος. Ίνδαλμά του τότε υπήρξε ο Μάνος Κατράκης.

Σπούδασε στη Δραματική Σχολή του Εθνικού Θεάτρου. Αν και ηθοποιός του θεάτρου από το 1957 έως το 1963, αφοσιώθηκε τελικά στον κινηματογράφο.

Το 1970 ίδρυσε τον δικό του θίασο και περιόδευσε στην Ελλάδα.

Η τελευταία του κινηματογραφική εμφάνιση, μετά από απουσία 24 ετών, ήταν το 1995 στην ταινία *Με τον Ορφέα τον Αύγουστο* του Γιώργου Ζερβουλάκου.

Στα τέλη του 2005 εξέδωσε σε βιβλίο την αυτοβιογραφία του με τίτλο *«Όσα θυμάμαι και όσα αγάπησα»* και διοργάνωσε εμφανίσεις σε διάφορα μέρη ανά την Ελλάδα για την προώθηση του έργου του. Η ιδέα για το βιβλίο δημιουργήθηκε μετά από συνέντευξή του στο περιοδικό *Εικόνες*.

Παντρεύτηκε δύο φορές και απέκτησε τέσσερα παιδιά και πέντε εγγόνια.

Απεβίωσε στις 22 Ιανουαρίου 2023 .

Καριέρα
-------

### Θέατρο - Κινηματογράφος

Η πρώτη του επαγγελματική εμφάνιση στο θέατρο έγινε με τον θίασο Κατερίνας στην κομεντί *Βιργινία*. Συνέχισε στο ελεύθερο θέατρο με διάφορους ρόλους όπως στις ταινίες *Η κυρία δε με μέλει*, *Λα μάμα*, *Ηλέκτρα* (θίασος Ροντήρη, όπου έπαιξε τον ρόλο του Ορέστη), *Είσοδος υπηρεσίας*, *Σκάνδαλα στην εξοχή* και το *Τραγούδι του νεκρού αδερφού* (θίασος Κατράκη). Συμμετείχε σε 24 θεατρικές παραγωγές και έπαιξε όλα τα είδη του θεάτρου.

Η πρώτη του εμφάνιση στον κινηματογράφο έγινε το 1958 στην κωμωδία του Φίλιππα Φυλακτού *Το εισπρακτοράκι*, στο πλευρό του Βασίλη Αυλωνίτη και του Νίκου Ρίζου.

Ως κινηματογραφικός πρωταγωνιστής καθιερώθηκε από τον σκηνοθέτη-παραγωγό Απόστολο Τεγόπουλο *(Κλακ Φιλμ*), με τον οποίο είχε αποκλειστική συνεργασία από το 1964 μέχρι το 1971, σε μουσικές δραματικές ταινίες.

Εκκίνηση στις ταινίες της νεοσύστατης *Κλακ Φιλμ* έκανε το 1963 στην ταινία *Πληγωμένες καρδιές*, στον ρόλο του κακού κουνιάδου. Η αρχή της τυποποίησης των ρόλων του Ξανθόπουλου έγινε έναν χρόνο αργότερα στην ταινία *Αγάπησα και πόνεσα,* όπου παρουσιάζονται όλα τα στοιχεία που καθιέρωσαν τον Ξανθόπουλο στη συνείδηση του κόσμου σαν παιδί του λαού.

**Τηλεόραση - Εποχή Βιντεοκασετών**

Στην τηλεόραση πρωτοεμφανίστηκε το 1973 στη σειρά *Αγρίμια***.**

Οκτώ χρόνια μετά τα Αγρίμια, το 1981, παίζει στο σίριαλ του Ερρίκου Θαλασσινού *Το ημερολόγιο ενός θυρωρού*. Υποδύεται τον καπετάνιο που θέλει να μπαρκάρει και δεν μπορεί να βρει κάπου να αφήσει τον γιο του. Ο ρόλος ήταν αφορμή να ξαναρχίσει το κάπνισμα.

Το 1994 έπαιξε στην τηλεοπτική δραματική σειρά *Στην κόψη του ξυραφιού*.

Το 1989 συνεργάζεται με τον Απόστολο Τεγόπουλο και τον Πάνο Κοντέλλη στο *Μινόρε μιας καρδιάς* που κυκλοφόρησε σε 3 κασέτες και κατόπιν παίχτηκε στην ΕΡΤ σε 16 επεισόδια. Κατόπιν προέκυψε το *Η αγάπη που δε γνώρισε σύνορα* της οποίας τα γυρίσματα έγιναν στην Αθήνα, την Κωνσταντινούπολη και το Παρίσι. Κυκλοφόρησε σε δύο κασέτες. Αργότερα προβλήθηκε σε 8 επεισόδια στο MEGA.

Ακολούθησαν άλλες δύο βιντεοπαραγωγές, *Η καρδιά του πατέρα* και *Έρωτας στο περιθώριο**,*** που παίχτηκε και στην τηλεόραση στο κανάλι ΑΝΤ1, το 1992.

Τραγούδι
--------

Για τις ανάγκες των ταινιών έγινε τραγουδιστής υπό την καθοδήγηση του Απόστολου Καλδάρα και της Ευτυχίας Παπαγιαννοπούλου.

Μετά το 1971 σταμάτησε τις εμφανίσεις του στον κινηματογράφο και μεταπήδησε σε νέα καριέρα στο λαϊκό τραγούδι. Συνολικά έχει κυκλοφορήσει 9 άλμπουμ και 55 σινγκλ. Η δισκογραφία του περιλαμβάνει γύρω στα 300 τραγούδια. Τα τραγούδια του υπογράφουν μεταξύ άλλων οι Άκης Πάνου**,** Χρήστος Νικολόπουλος**,** Σταύρος Ξαρχάκος και άλλοι**.**

Στην μακρά αποχή του από κινηματογράφο και τηλεόραση είχε την ευκαιρία να επισκεφθεί και περιοδεύσει σε ΗΠΑ, Αυστραλία και σχεδόν όλη την Ευρώπη, γνωρίζοντας πάντα την αποδοχή και την αποθέωση από την ελληνική ομογένεια.

Φιλμογραφία\*
-------------

| Έτος | Τίτλος | Ρόλος |
| --- | --- | --- |
| 1958 | *Το εισπρακτοράκι* |  |
| 1959 | *Πώς περνούν οι παντρεμένοι* | Νότης |
| 1960 | *Ηδονή και πάθος* | Αλέξης  |
| *Το κορίτσι του δρόμου* |  |
| *Σταχτοπούτα* | Μίλτος Σαράντης |
| *Ο Μήτρος και ο Μητρούσης στην Αθήνα* | Ανδρέας |
| *Τα ντερβισόπαιδα* | Νίκος |
| 1961 | *Η ζωή μου αρχίζει με σένα* | Αλέξης Πάλμας |
| *Ο παλικαράς* | καλόγερος |
| *Το σπίτι της ηδονής* | Χρήστος Μπουγάς |
| 1962 | *Η εκδίκηση του καβαλάρη* | Κωνσταντής |
| *Δεν γνώρισα μητέρα* | Γιώργος |
| *Κατρακύλισμα στον βούρκο* | Αλέκος |
| *Οι επικίνδυνοι* | Μάρκος |
| 1963 | *Αγάπησα και πόνεσα* | Γιάγκος |
| *Πληγωμένες καρδιές* | Θανάσης Κουκουλής |
| *Λενιώ, η βοσκοπούλα* | Δημητρός |
| *Μίσος* | Κώστας Μανούσος |
| *Αμαρτωλά χέρια* | Στέφανος |
| *Για την αγάπη του παιδιού μου* | Τάσος |
| 1964 | *Είναι μεγάλος ο καημός* | Μιχάλης |
| *Δίψα για ζωή* | Σταύρος |
| *Είμαι μια δυστυχισμένη*  | Βασίλης |
| *Οι επικίνδυνοι* | Μάρκος |
| *Ζητιάνος μιας αγάπης* | Μάνος |
| *Ζωή γεμάτη πόνο*  | Πέτρος |
| 1965 | *Απόκληροι της κοινωνίας* | Μανούσος |
| *Καρδιά μου, πάψε να πονάς*  | Νίκος Αναγνωστόπουλος |
| *Με πόνο και με δάκρυα* | Αλέκος Κωνσταντινίδης |
| *Περιφρόνα με, γλυκιά μου* | Νώντας  |
| 1966 | *Έχω δικαίωμα να σ' αγαπώ*  | Πέτρος Καρράς |
| *Ο άνθρωπος που γύρισε από τον πόνο* | Νίκος Λιώσης |
| *Ο κατατρεγμένος* | Μάνος Στόικας |
| *Σκλάβοι της μοίρας*  | Κώστας Αναγνώστου |
| 1967 | *Άδικη κατάρα* | Πέτρος Δαμιανός |
| *Κάποτε κλαίνε κι οι δυνατοί* | Ανδρέας Γεραλής |
| *Τα ψίχουλα του κόσμου* | Δημήτρης Φωκάς |
| *Ξεριζωμένη γενιά* | Βασίλης Καρατζόγλου |
| 1968 | *Η καρδιά ενός αλήτη* | Νίκος / Ανδρέας Σαρρής |
| *Ταπεινός και καταφρονεμένος* | Μανούσος  |
| 1969 | *Η σφραγίδα του Θεού* | Ανδρέας |
| *Για την τιμή και για τον έρωτα*  | Χρήστος Κλάδης  |
| *Ένας άνδρας με συνείδηση* | Στέλιος Τσακανάς / Φώτης Κεντήρης |
| *Φτωχογειτονιά, αγάπη μου* | Λευτέρης |
| *Η Οδύσσεια ενός ξεριζωμένου* | Βασίλης Καρατζόγλου |
| 1970 | *Εσένα μόνο αγαπώ* | Ζαφείρης Κώσης |
| *Γιακουμής, μια ρωμέικη καρδιά* | Γιακουμής |
| *Ο αετός των σκλαβωμένων* | Μανώλης Σγουρός |
| 1971 | *Ζούσα μοναχός χωρίς αγάπη* | Πέτρος Αποστόλου |
| *Οι άνδρες ξέρουν ν' αγαπούν* | Φάνης |
| 1995 | *Με τον Ορφέα τον Αύγουστο* | Αλέκος Ντράλος |
| 2005 | *Για πέντε διαμερίσματα και ένα μαγαζί* | Νίκος Ξανθόπουλος |

\* Δεν αναφέρονται οι τηλεοπτικές εμφανίσεις.

Δισκογραφία
-----------

* 1966 ΔΙΠΛΟΠΕΝΙΕΣ ΚΑΙ ΑΝΑΜΝΗΣΕΙΣ ~PHILIPS LP
* 1968 ΣΤΟ ΣΤΕΝΟ ΤΗΣ ΓΕΙΤΟΝΙΑΣ ~POLYDOR LP
* 1969 100% ~POLYDOR LP
* 1971 ΑΡΑΜΠΑΣ ΠΕΡΝΑΕΙ ~POLYDOR LP
* 1974 ΜΑΣ ΧΩΡΙΖΟΥΝ ΟΙ ΔΡΟΜΟΙ ~POLYDOR LP
* 1978 ΠΟΣΑ ΘΕΛΕΙΣ ΝΑ ΜΑΣ ΤΡΕΛΛΑΝΕΙΣ ~VENUS LP
* 1979 ΑΣΕ ΜΕ ΖΩΗ ~OLYMPIC LP & CD
* 1979 14 ΜΕΓΑΛΕΣ ΚΙΝ/ΚΕΣ ΕΠΙΤΥΧΙΕΣ ~POLYDOR LP & CD
* 1989 ΤΟ ΜΙΝΟΡΕ ΜΙΑΣ ΚΑΡΔΙΑΣ ~POLYDOR LP
* 1995 ΤΑ ΠΡΩΤΑ ΜΟΥ ΤΡΑΓΟΥΔΙΑ 1964-1971 ~POLYDOR CD
* 1996 ΟΙ ΕΠΙΤΥΧΙΕΣ ΜΟΥ ~POLYGRAM CD
* 1996 ΟΙ ΜΕΓΑΛΕΣ ΕΠΙΤΥΧΙΕΣ ~POLYDOR CD:l
* 1996 ΜΕ ΤΟΝ ΟΡΦΕΑ ΤΟΝ ΑΥΓΟΥΣΤΟ ~ΑΚΤΗ LP & CD
* 1997 ΜΙΘΡΙΔΑΤΗΣ ΤΟΥ ΠΟΝΤΟΥ ~ΘΕΡΜΑΙΚΟΣ CD
* 1998 ΣΠΑΝΙΕΣ ΘΕΑΤΡΙΚΕΣ ΗΧΟΓΡΑΦΗΣΕΙΣ ~FM RECORDS 2CDs
* 2006 ΤΑ ΤΡΑΓΟΥΔΙΑ ΜΟΥ ~POLYDOR / UNIVERSAL MUSIC 2CDs

Παραπομπές
----------

1. 1 2  «Νίκος Ξανθόπουλος: Πέθανε ο Πόντιος ηθοποιός και τραγουδιστής σε ηλικία 89 ετών». 22 Ιανουαρίου 2023. Ανακτήθηκε στις 22 Ιανουαρίου 2023.
2. ↑  ««Έφυγε» ο Νίκος Ξανθόπουλος». *www.zougla.gr*. Ανακτήθηκε στις 22 Ιανουαρίου 2023.
3. ↑  «Σπάνια φωτογραφία». *koitamagazine*.
4. ↑  «ΕΡΤ - Πρόγραμμα Τηλεόρασης & Ραδιοφώνου». *ΕΡΤ*. Ανακτήθηκε στις 31 Δεκεμβρίου 2022.
5. 1 2 3 4 5 6 7  «Ο Νίκος Ξανθόπουλος μέσα από φωτογραφίες». *LiFO*. 31 Αυγούστου 2013. .
6. ↑  Σολδάτος, Γιάννης (1991). *Ιστορία του Ελληνικού Κινηματογράφου, τομ. Β*. Αθήνα: Αιγόκερως. σελ. 137.
7. ↑  «Νίκος Ξανθόπουλος. 'Όταν ο κινηματογράφος διδάσκει ναυτοσύνη». *HuffPost Greece*. 10 Αυγούστου 2018. Ανακτήθηκε στις 31 Δεκεμβρίου 2022.
8. ↑  «12:00 ΤΑΠΕΙΝΟΣ ΚΑΙ ΚΑΤΑΦΡΟΝΕΜΕΝΟΣ (ET1) | Cityportal.gr». 5 Μαρτίου 2010. Ανακτήθηκε στις 31 Δεκεμβρίου 2022.
9. ↑  Εξάρχου, Καλλιόπη (2021). *Δωσίλογοι και μαυραγορίτες στον ελληνικό κινηματογράφο από τη δεκαετία του 1940 έως και τη δεκαετία του 1970*. Αθήνα: ΕΑΠ. σελ. 68.
10. ↑  Τρούσας, Φώντας (28 Δεκεμβρίου 2014). «Μια λαϊκή ιστορία του Νίκου Ξανθόπουλου». *LiFO*. .
11. ↑  «O Νίκος Ξανθόπουλος πάλεψε με αρκούδα πριν τον Ντι Κάπριο». *Athens Voice*. 1 Μαρτίου 2016. .

Εξωτερικοί σύνδεσμοι
--------------------

* www.nikosxanthopoulos.com

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 316875056
* **ΕΒΕ**: 25797
* LCCN: no2016025731
* ISNI: 0000 0004 0785 3196
* GND: 1141097176
* BNF: cb16980675r (data)
* MusicBrainz: 63c0492b-629b-43f9-a06d-da6b47e66164

 |

 |